На основу чланова 483. до 514. Закона о привредним друштвима („Службени гласник РС“ број 36/2011, 99/2011, 83/2014 (други закон), 5/2015, 44/2018, 95/2018 и 91/2019) директор привредног друштва АУТО КУЋА КОМПРЕСОР СЕРВИС РЕМОНТ И ПРОМЕТ д.о.о. БЕОГРАД, са седиштем у Београду, Жоржа Клемансоа 19, матични број:07008899, ПИБ:100041883, Радован Петковић, дана 22.02.2021. године саставља следећи:

НАЦРТ ПЛАНА ПОДЕЛЕПРИВРЕДНОГ ДРУШТВА

АУТО КУЋА КОМПРЕСОР СЕРВИС РЕМОНТ И ПРОМЕТ Д.О.О. БЕОГРАД

Предмет плана поделе

Члан 1.

Планом поделе спроводи се статусна промена издвајања уз оснивање, којом се издваја део капитала, имовине и обавеза привредног друштва АУТО КУЋА КОМПРЕСОР СЕРВИС РЕМОНТ И ПРОМЕТ д.о.о. БЕОГРАД са седиштем у Београду, Жоржа Клемансоа 19, матични број: 07008899, ПИБ: 100041883 (у даљем тексту: Друштво преносилац) и преноси на једно новоосновано друштво са ограниченом одговорношћу (у даљем тексту: Друштво настало издвајањем – Друштво стицалац), уз смањење основног капитала Друштва преносиоца.

Издвајањем уз оснивање, оснива се једно ново друштво са ограниченом одговорношћу:

1. КОМПРЕСОР ДОРЋОЛ ДРУШТВО СА ОГРАНИЧЕНОМ ОДГОВОРНОШЋУ БЕОГРАД

Друштвo које настаје издвајањем оснива се као друштво са ограниченом одговорношћу чији је једини члан:

1. Трећа петолетка д.о.о. , Београд, Жоржа Клемансоа 19, матични број: 20106654, ПИБ: 104195411 са уделом 100%,

Управљање новооснованим друштвом је једнодомно.

Седиште Друштва стицаоца ће бити у Београду, Жоржа Клемансоа 19.

Остали подаци Друштва стицаоца који су предмет регистрације садржани су у предлогу оснивачког акта – Одлуке о оснивању Друштва стицаоца, који сe прилаже овом Плану поделе и чини његов саставни део као прилог бр. 3.

Издвајањем уз оснивање Друштво преносилац преноси имовину и обавезе на Друштво стицаоца, на начин и у роковима предвиђеним овим Планом поделе.

Уводне одредбе

Члан 2.

Директор Друштва преносиоца констатују да су испуњене следеће законом предвиђене претпоставке за издвајање уз оснивање:

1. Једини члан Друштва преносиоца је сагласан да се не сачињавају финансијски извештаји са мишљењем ревизора за потребе ове статусне промене, извештај ревизора о извршеној ревизији статусне промене и писани извештај одбора директора о статусној промени;
2. Запослени којима ће престати радни односу у Друштву преносиоцу а који ће наставити радни однос у Друштву стицаоцу су наведени у списку који чини прилог 6 овог Плана;
3. Члан Друштва преносиоца постаје члан Друштава стицаоца које настаје издвајањем, са истим уделом од 100% које има и у Друштву преносиоцу;
4. саставни део овог Плана поделе су следећи акти:

* Одлука којом се констатује да се неће сачињавати извештаји наведени у тачки 1 овог члана (прилог број 1),
* Предлог одлуке о изменама и допунама оснивачког акта Друштва преносиоца (прилог број 2)
* Предлог оснивачког акта Друштва стицаоца који настаје издвајањем уз оснивање (прилог број 3),
* Деобни биланс (прилог број 4),
* Списак чланова Друштва преносиоца (прилог број 5),
* Списак запослених у Друштву преносиоцу који прелазе у радни однос код Друштва стицаоца (прилог број 6).

Овај нацрт Плана поделе објављује се на интернет страници Друштва преносиоца, као и на сајту Агенције за привредне регистре, а сви повериоци Друштва преносиоца чије потраживање на дан објављивања нацрта на сајту Агенције за привредне регистре износи најмање 2.000.000,00 динара, биће писаним путем обавештени о спровођењу статусне промене,у складу са законом.

Циљ и услови издвајања уз оснивање

Члан 3.

Циљ статусне промене издвајања уз оснивање је да се део имовине Друштва преносиоца, којем је основна делатност 4511 - Трговина аутомобилима и лаким моторним возилима овом статусном променом издвоји и пренесе на новоосновано друштво - Друштво стицаоца, којем ће основна делатност бити 4511 - Трговина аутомобилима и лаким моторним возилима, док ће Друштво преносилац, након извршене статусне промене променити основну делатност у делатност 6820 - Изнајмљивање властитих или изнајмљених некретнина и управљање њима.

Основни капитал Друштва и паритет плана поделе

Члан 4.

Укупан основни капитал Друштва преносиоца износи 278.257.980,00 динара (двестотинеседамдесетосаммилионадвестотинепедесетседамхиљададеветстотинаосамдесет и 00/100 динара), који се састоји искључиво од новчаног капитала и то:

Уписан новчани капитал:

278.257.980,00 РСД

Уплаћен новчани капитал:

278.257.980,00 РСД, дана 01.02.2012.године.

Члан 4а.

У циљу спровођења статусне промене која је предмет Плана поделе, смањује се основни капитал Друштва преносиоца на тај начин што се део новчаног капитала Друштва преносиоца у висини од 1.000,00 РСД издваја (једини члан Друштва преносиоца смањује свој уписани и уплаћени новчани капитал, у Друштву Преносиоцу) и преноси у Друштво које настаје издвајањем.

Основни капитал Друштва преносиоца након смањења капитала и спровођења статусне промене издвајања уз оснивање износи 278.256.980,00 динара (двестотинеседамдесетосаммилионадвестотинепедесетшестхиљададеветстотинаосамдесет и 00/100 динара), и то:

Уписан новчани капитал:

278.256.980,00 РСД

Уплаћен новчани капитал:

278.256.980,00 РСД, дана 01.02.2012.године.

Након смањења капитала Трећа петолетка д.о.о. , Београд, Жоржа Клемансоа 19, матични број: 20106654, ПИБ: 104195411 остаје једини члан Друштва преносиоца са уделом 100%,

Основни капитал Друштва стицаоца ће након спровођења статусне промене издвајања уз оснивање износити 1.000,00 динара (једнахиљада и 00/100 динара) и то:

Уписан новчани капитал:

1.000,00 РСД

Уплаћен новчани капитал:

1.000,00 РСД

Трећа петолетка д.о.о. , Београд, Жоржа Клемансоа 19, матични број: 20106654, ПИБ: 104195411 постаје једини члан Друштва стицаоца са уделом 100%,

Основни капитал друштва преносиоца сматра се смањеним даном регистрације смањења основног капитала у складу са законом о регистрацији.

Члан 4б.

Саставни део овог Плана поделе представља одлука о изменама и допунама оснивачког акта Друштва преносиоца (прилог бр. 2), као и списак чланова Друштва преносиоца и Друштва стицаоца са навођењем номиналне вредности њихових удела у тим лицима, пре и након спровођења статусне промене (прилог бр. 5).

Имовина и обавезе Друштва преносиоца који се преносе

на Друштво стицаоца

Члан 5.

Друштво преносилац преноси на Друштво стицаоца KOMPRESOR DORĆOL DRUŠTVO SA OGRANIČENOM ODGOVORNOŠĆU BEOGRAD имовину која се састоји од сталне и обртне имовине у вредности од 367.143.409,00 РСД и дугорочне и краткорочне обавезе у вредности од 299.254.632,00 утврђене Деобним билансом (Прилог бр. 4), који представља саставни део овог Плана поделе.

Друштво преносилац преноси на Друштво стицаоца своју сталну и обртну имовину специфицирану и наведену у прилогу 7 овог Плана који чини његов саставни део.

Друштво преносилац преноси на Друштво стицаоца KOMPRESOR DORĆOL DRUŠTVO SA OGRANIČENOM ODGOVORNOŠĆU BEOGRAD обавезе специфициране и наведене у прилогу 8 овог Плана који чини његов саставни део.

Имовина која се преноси Друштву стицаоцу не преноси се у основни капитал Друштва стицаоца

Друштво које је настало издвајањем ће у року од 30 дана од дана уписа издвајања уз оснивање у Регистар привредних субјеката Агенције за привредне регистре обавестити о издвајању уз оснивање сва лица са којима је Друштво преносилац било у правном односу, са тачним навођењем података о томе која су права и обавезе прешле на њега уз прецизно упућивање о садржини и вредности пренетих права.

Дан обрачуна статусне промене

Члан 6.

Почев од дана 30.11.2020. године трансакције Друштва преносиоца сматрају се у рачуноводствене сврхе трансакцијама обављеним у име Друштва којe настајe издвајањем.

Даном регистрације статусне промене издвајања уз оснивање, део капитала, имовине и обавеза Друштва преносиоца који су предмет преноса, утврђени деобним билансом и овим Планом поделе, прелазе на Друштво стицаоца, у складу са Планом поделе.

Ако је упис промене у јавне регистре неопходан за стицање права и обавеза, према трећим лицима промена производи правно дејство након уписа у одговарајући регистар. Основ за упис промене је План поделе и решење Агенције за привредне регистре о извршеној статусној промени издвајања уз оснивање.

Пословне промене које се односе на капитал, имовину и обавезе који су предмет преноса са Друштва преносиоца на Друштво стицаоца ће, почев од дана обрачуна – 30.11.2020.године, до дана уписа статусне промене и регистрације Друштва стицаоца у АПР-у, пословне промене у вези са предметом преноса ће се посебно – издвојено евидентирати у пословним књигама и финансијским – рачуноводственим евиденцијама Друштва преносиоца, а након уписа у АПР, пренеће се из евиденција Друштва преносиоца и биће евидентирани у евиденцијама Друштва стицаоца.

Правне последице статусне промене

Члан 7.

Правне последице статусне промене наступају даном регистрације статусне промене у складу са Законом о регистрацији:

* део основног капитала, имовине и обавеза Друштва преносиоца из члана 4, 4а и члана 5 овог Плана поделе прелази на Друштво које настаје издвајањем у складу са овим Планом поделе;
* друштво које настаје издвајањем солидарно је одговорно са Друштвом преносиоцем за његове обавезе које нису пренете на њега, само до износа разлике вредности имовине Друштва дељеника која му је пренета и обавеза

Друштва дељеника које је ово друштво преузело, осим ако са одређеним повериоцем не буде другачије уговорено;

* члан Друштва преносиоца постaje и члан Друштва стицаоца које настаје издвајањем, у складу са овим планом поделе;
* спровођењем статусне промене издвајања уз оснивање долази до смањења основног капитала Друштва преносиоца за издвојени део основног капитала који прелази на Друштво стицаоца;
* евентуална права трећих лица, која представљају терете на уделу Друштва преносиоца, који се издваја и представља удео у Друштву које настаје издвајањем, прелазе на удео, које члан Друштва преносиоца стиче у Друштву које настаје издвајањем, као и на потраживање новчане накнаде на коју има право поред или уместо замене за удео у складу са законом;
* друге последице у складу са законом.

У погледу ствари и права чији је пренос условљен уписом у јавне књиге, пренос имовине врши се тим уписом на основу овог Плана поделе.

Друштво преносилац овлашћује Друштво стицаоца да у јавне књиге, на основу овог Плана поделе, упише пренета права и обавезе и без даље сагласности и присуства Друштва преносиоца.

Права чланова Друштва преносиоца

Члан 8.

Друштво преносилац преноси део своје имовине, обавеза и основног капитала уз замену чланова Друштва преносиоца за удео у Друштву које настаје издвајањем, те се основни капитал Друштва преносиоца смањује за износ од 1.000,00 РСД.

Оснивач Друштва преносиоца остаје исти са власништвом удела од:

* Трећа петолетка д.о.о. , матични број: 20106654 са уделом 100%,

Право замене удела Друштва преносица који се преноси у Друштво које настаје издвајањем има члан Друштва преносиоца: Трећа петолетка д.о.о. , матични број: 20106654

Члан Друштва преносиоца стиче удео у Друштву које настаје издвајањем – Друштву стицаоцу, у следећој сразмери:

* Трећа петолетка д.о.о. , матични број: 20106654 са уделом 100%,

Није предвиђено посебно новчано плаћање члану друштва који учествује у статусној промени за стицање удела.

Члан друштва ће преузети удео у Друштву стицаоцу у складу са важећим прописима Републике Србије, овим Планом поделе, оснивачким актом Друштва стицаоца и осталим актима којима се регулише статусна промена, даном регистрације удела у складу са законом о регистрацији.

Члан Друштва стичу право на учешће у добити Друштва стицаоца почев од дана регистрације Друштва стицаоца у регистру привредних субјеката у складу са законом о регистрацији.

Члан друштва преносиоца не стиче посебна права у Друштву стицаоцу, изузев права предвиђених важећим прописима Републике Србије и оснивачким актом Друштва стицаоца.

Права поверилаца Друштва преносиоца

Члан 9.

Повериоци Друштва преносиоца имају право да захтевају испуњење обавезе коју је према њима имало ово Друштво, у складу са Планом поделе, јер се текуће пословање Друштва преносиоца наставља на тај начин што права и обавезе нестале до дана регистрације статусне промене остају Друштву преносиоцу, у складу са овим Планом поделе и Деобним билансом који је саставни део овог Плана поделе.

У случају падања у доцњу са испуњењем обавезе које је Друштво преносилац имало према својим повериоцима, за обавезу за коју је наступила доцња Друштво преносилац и Друштва настала издвајањем одговарају солидарно неограничено сопственом имовином.

Права запослених

Члан 10.

Запослени који прелазе у радни однос код Друштва Стицаоца задржавају сва права и обавезе која су имали код Друштва преносиоца и њихова права остају непромењена након спровођења статусне промене.

Право на добит чланова Друштва преносиоца

Члан 11.

Члан Друштава преносиоца задржава право на исплату добити коју је Друштво преносилац остварило, а која није исплаћена до дана уписа Друштва стицаоца у Регистар привредних субјеката Агенције за привредне регистре.

Дан преузимања права и обавеза

Члан 12.

Даном регистрације статусне промене издвајања уз оснивање део права и обавеза Друштва преносиоца прелази на Друштво стицаоца, у складу са Планом поделе.

Основ за упис промене имаоца права је овај План поделе, одлука скупштине оснивача о статусној промени издвајања уз оснивање и упис издвајања уз оснивање у регистар привредних субјеката Агенције за привредне регистре.

Спровођење Плана поделе

Члан 13.

Друштво преносилац ће поднети следеће пријаве Регистру привредних субјеката Агенције за привредне регистре:

* Пријаву регистрације статусне промене;
* Пријаву оснивања Друштава која настају издвајањем;
* Пријаву смањења основног капитала Друштва преносиоца.

Попис имовине

Члан 14.

Друштво преносилац издваја део основног капитала, имовине и обавеза, и преноси их на Друштво стицаоца, у складу са одредбама члана 4, 4а, 5 и члана 6 овог Плана поделе.

Друштву преносиоцу остају сва права и обавезе осим права и обавеза пренетих на Друштво настало издвајањем.

Статусна промена издвајања спроводи се кроз пословне књиге друштава у складу са законом.

Текуће обавезе, потраживања и дуговања Друштва преносиоца, настале у периоду између дана биланса и дана пререгистрације статусне промене у Регистру привредних субјеката Агенције за привредне регистре, биће обухваћене у пословним књигама друштва преносиоца.

Нераспоређена добит која буде утврђена завршним рачуном Друштва преносиоца, остаје Друштву преносиоцу.

Судски и други поступци

Члан 15.

Директор Друштва преносиоца и Друштва стицаоца обавестиће судове и друге органе пред којима се воде поступци о добрима која су обухваћена Планом поделе да је дошло до преласка одређених права и обавеза на Друштво стицаоца, ако је то од значаја за ток поступка.

Иступање у правном промету и одговорност за обавезе

Члан 16.

У правном промету са трећим лицима Друштво стицалац даном регистрације статусне промене издвајања уз оснивање иступа у своје име и за свој рачун, ако законом није другачије предвиђено.

Након регистрације статусне промене издвајања уз оснивање, Друштво стицалац одговара целокупном својом имовином за обавезе према трећим лицима.

Члан Друштва стицаоца не одговара за обавезе Друштва преносиоца.

Обавештавање поверилаца и дужника

Члан 17.

Обавештавање свих поверилаца и дужника је учињено у складу са Законом о привредним друштвима.

Ступање на снагу

Члан 18.

За све што није предвиђено овим планом поделе, примењиваће се одговарајуће одредбе Закона о привредним друштвима.

Овај План поделе оверава се у складу са законом којим се уређује овера потписа.

Овај План поделе ступа на снагу даном усвајања одлуке о статусној промени издвајања уз оснивање скупштине Друштва преносиоца.

Члан 19.

Трошкови статусне промене сноси Друштво преносилац.

План поделе је сачињен у 6 (шест) истоветних примерака, од којих је 1 (један) намењен регистру привредних субјеката, 1 (један) органу овере, а по 2 (два) Друштвима који учествују у статусној промени.

Члан 20.

Саставни део Плана поделе чине:

* Одлука којом се констатује да се неће сачињавати извештаји наведени у члану 2 став 1 тачка 1 овог Плана поделе (прилог број 1),
* Предлог одлуке о изменама и допунама оснивачког акта Друштва преносиоца (прилог број 2)
* Предлог оснивачог акта Друштва стицаоца који настаје издвајањем уз оснивање (прилог број 3),
* Деобни биланс (прилог број 4),
* Списак чланова Друштва преносиоца (прилог број 5),
* Списак запослених у Друштву преносиоцу који свој радни однос настављају у Друштву стицаоцу,(прилог број 6)
* Списак имовине (Прилог број 7)
* Списак обавеза (Прилог број 8).

АУТО КУЋА КОМПРЕСОР СЕРВИС РЕМОНТ И ПРОМЕТ Д.О.О. БЕОГРАД

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Radovan Petković, direktor